**Astrid Milda Reponen-Juvas** (3. heinäkuuta 1905 Urjala – 12. maaliskuuta 1940 Helsinki) oli suomalaisen kansanperinteen ja suomen murteiden tallentaja ja tutkija.

Ura
---

Reponen-Juvas kokosi kansatieteellistä aineistoa muun muassa Ruotsin metsäsuomalaisten keskuudessa. Hän kokosi tutkijakollegoidensa kanssa erityisesti sanastoa Vermlannin ja Kaakkois-Norjan suomalaismetsistä vuosina 1930–1932. Hänen 1930-luvulla keräämänsä metsäsuomalaisiin liittynyt 130 esineen kokoelma (eniten puu- ja tuohiesineitä) on ollut esillä ensimmäistä kertaa Kansallismuseon Metsäsuomalaiset-näyttelyssä vuosina 2014–2015.

Reponen-Juvaksen aviomies oli *Uuden Suomen* toimitussihteeri Martti Juvas (ent. *Guseff*, 1898–1977), ja heidän perheeseensä kuului kaksi lasta. Reponen-Juvas toteutti monia hankkeita yhdessä kälynsä Maija Juvaksen (ent. Aino Maija Guseff, myös Maiju Juvas, 1905–1955) kanssa.

Akateeminen Karjala-Seura (AKS) oli lähellä Astrid Reponen-Juvaksen ja hänen miehensä elämänpiiriä, vaikka he eivät sen jäseniä olleetkaan.

Itsemurha
---------

Reponen-Juvas toimi talvisodan aikana ahkerasti Suomen puolustuksen hyväksi muun muassa rautasormuskampanjassa. Hän oli kuitenkin individualisti eikä kuulunut maanpuolustusjärjestöihin. Moskovan rauhan ehdot maaliskuussa 1940 olivat hänen mielestään katastrofi, koska niissä Karjala jouduttiin luovuttamaan Neuvostoliitolle. Sen vuoksi hän käveli kodistaan Helsingin Kalevankadulta Eduskuntatalolle ja ampui itsensä Eduskuntatalon eteisessä. Reponen-Juvas oli kuollessaan 35-vuotias. Suomen valtiojohto katsoi, että tapahtuma pitää salata, jotta Neuvostoliitto ei tulkitsisi sitä oireeksi laajemmasta poliittisesta liikehdinnästä.

Reponen-Juvaksen itsemurhaa on toisinaan tulkittu Bobi Sivénin esimerkin innoittamaksi. Sivén teki vastaavankaltaisen itsemurhan Repolan menetyksen vuoksi Tarton rauhan jälkeen vuonna 1921.

Kirjallisuudessa
----------------

Astrid Reponen-Juvaksesta ja Maija Juvaksesta yhteisen elämäkerran on vuonna 2014 kirjoittanut Reponen-Juvaksen tytär Meri-Helga Mantere.

Teokset
-------

* *Naimatavat: sana- ja asiatiedustelu*. Helsinki: Sanakirjasäätiö, 1930.
* *Vanhan Tammelan elämää*. Forssa: Sanakirjasäätiö, 1930.
* *Kaaso 'morsiamen keruuseuralainen ja pukija'*. Helsinki: SKS, 1931.

Lähteet
-------

1. ↑  Astrid Milda Reponen *Geneanet*. Martti Strang. Viitattu 18.10.2015.
2. 1 2 3  Salattu itsemurha eduskunnassa.  *Keskisuomalainen*, 11.3.2015, s. 4. Jyväskylä:  Keskisuomalainen Oy. ISSN 0356-1402.
3. ↑  Kansallismuseon Finnskogar - Metsäsuomalaiset -näyttely kertoo varhaisten siirtolaisten tarinan *Museovirasto*.  1.12.2014. Viitattu 8.3.2016.
4. 1 2  Vesikansa, Jyrki: Itsemurha vastalauseena talvisodan rauhanehdoille.  *Iltalehti*, 12.3.2015, s. 19. Verkkosivu.
5. ↑  Maiju Juvas Suomen antroposofinen liitto. Viitattu 8.3.2016.
6. ↑  Vapauden taju (Arkistoitu – Internet Archive). Teosesittely. Finna. Viitattu 11.3.2015.
7. ↑  Ullakolla asui koditon, sydänkohtaus kirjattiin pöytäkirjaan ja aulassa nuori nainen ampui itsensä – Eduskuntatalo on täynnä tarinoita, joita harvat tuntevat Yle Uutiset.
8. 1 2  Riitta Raatikainen: Talvisodan vaiettu salaisuus: Nuori tutkija ampui itsensä Eduskunnan eteisessä 75-vuotta sitten *Savon Sanomat*.  11.3.2015. Kuopio:  Savon Media Oy.  Arkistoitu 24.8.2015. Viitattu 17.10.2015.

Kirjallisuutta
--------------

* Laaksonen, Pekka; Knuuttila, Seppo; Piela, Ulla: *Kenttäkysymyksiä. Kalevalaseuran vuosikirja 83*. Helsinki: SKS, 2004.
* Mantere, Meri-Helga: *Vapauden taju: kertomus Maija Juvaksesta ja Astrid Reposesta*. Helsinki: Books on Demand, 2014. ISBN 978-952-318-342-1.
* Metsänkylä, Antti; Andersson, Paula; Eskeland, Tuula; Keinänen, Marja-Liisa: *Finnskogar - Metsäsuomalaiset*. Helsinki: Museovirasto, 2015. ISBN 978-951-616-256-3.

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Saksa
* Suomi (KANTO)

 |

 |